《出滩赋滩石》
宋代·徐鹿卿

嵯峨聂都山，豫水兹发原。始者才滥觞，其流细涓涓。

东行介南野，章水西入焉。又东渐雄张，有州故名虔。

贡水远来赴，融合为赣川。当其初合时，泓渟匪为渊。

中通尺五流，玉虹卧蜿蜒。群山来左右，万石梗后前。

初疑牧群羊，忽讶堕飞鸢。伏犀状魁桀，浮雁影接联。

阿河阵敢死，赴浴池连钱。下者宛蹲踞，上者将腾骞。

或矫首欲斗，或宛留安眠。或退然深伏，露尖大如拳。

或竦然特起，俨立高齐肩。或两两为偶，或伍伍相连。

此有一席平，彼有万窍穿。齿齿漱寒冽，眼眼开青圆。

形模互驰骋，气势相吐吞。平坦十数丈，变怪纷百千。

顾盼不暇给，算数畴能殚。天公轰震霆，力士推雷门。

上下相舂撞，对语不得闻。众滩角巇崄，四滩独称尊。

其一曰天柱，竖立如登天。幽深下无际，涡盘矗回旋。

其下为舞索，风索飞翩翩。绝流迤而东，蛇蚓相萦牵。

大了与惶恐，殆见伯仲间。轻駃疾于箭，号怒沸若煎。

下此得安流，衽席过舟船。我生苦萍梗，薄宦游梅关。

三载两经过，每过心为寒。酹酒问长江，胚胎始何年。

胡不事夷易，而乐从崄难。江神信灵异，恍惚若有言。

吾来卜居此，肇自开混元。清兮伏尘滓，介如抱刚坚。

一片朝宗心，万折无变迁。所乐在兼济，未始间愚贤。

征人闹憧憧，鹢首浮翩翩。吾力所能任，登岸常相先。

虽然有触齧，自取非吾愆。清献昔疏剔，不露斧凿痕。

至今虎城下，滚滚流遗恩。坡仙逐海南，为世所弃捐。

风帆一叶身，诗句万口传。滩石本非崄，人自以崄看。

委蛇曲折间，道径自平平。子行但由中，坎窞居其边。

子舟要适平，轻重防其偏。乘流亦良便，避碍须达权。

五湖莹如镜，瞬息风涛掀。嬉笑或藏怒，至爱存笞鞭。

滩石信非崄，崄处却万全。我闻说是义，心思俱豁然。

一笑过滩去，落照衔山前。

作者简介：徐鹿卿（1170—1249），字德夫，号泉谷，隆兴丰城（今江西省丰城市白土镇后泉村）人。南宋文学家、藏书家。徐鹿卿生于宋孝宗乾道六年，卒于理宗淳祐九年，年八十岁。博通经史，以文学著名乡里。嘉定十六年，（公元一二二三年）廷试进士，调安南军学教授，复申理义之学。入为枢密院编修官。时刘克庄、王迈、方大琮皆因事被黜，他作诗赠之，并为弹劾。太学诸生作四贤诗美之。累官吏部侍郎，提举鸿禧观致仕。及卒，谥清正。鹿卿著有泉谷文集及奏议、讲议等，《宋史本传》传于世。